Taukoliikunnan vaikuttavuus varastotyöntekijöiden lihastasapainoon sekä alaselän ja niska-hartiaseudun kipuoireisiin liikuntaintervention aikana
Kiiskinen, Krista (2018)
Kiiskinen_Krista.pdf (1.025Mt)
Kiiskinen, Krista
http://urn.fi/URN:NBN:fi:amk-201802192589
Yleisimpiä yli 10 päivää kestävien sairaspoissaolojen syitä ovat tuki- ja liikuntaelinoireet yhdessä mielenterveysoireiden kanssa. Työikäisten yleisimmät tuki- ja liikuntaelinten oireet ovat niska-hartiaseudun kipu sekä alaselän kipu. Lihasepätasapaino heikentää tuki- ja liikuntaelimistön rasituksensietokykyä. Lihastasapainoa tässä tutkimuksessa tarkasteltaessa otetaan huomioon niin vastavaikuttajalihakset kuin oikean ja vasemman puolen suhde.
Tutkimuksen kohteena olivat traktoritehtaan varaosakeskuksen varastotyöntekijät. Opinnäytetyön tarkoituksena oli selvittää, minkälainen varastotyöntekijöiden lihastasapaino on, millaisella taukoliikunnalla heidän lihastasapainoa voidaan edistää ja miten varastotyöntekijät kokevat taukoliikunnan vaikuttavan niska-hartiaseudun ja alaselän kipuoireisiin. Opinnäytetyön toimeksiantaja oli Valtra Oy Ab. Toimeksiantajan tavoitteena oli saada tietoa työntekijöidensä lihastasapainosta, niska-hartiaseudun ja alaselän kipuilusta sekä mahdollisuuksista vaikuttaa työkykyisyyteen. Tutkijan tavoitteena oli syventää terveysliikunnan taitojaan sekä parantaa testaustoiminnan osaamistaan. Tutkimus toteutettiin 8 viikon mittaisena liikuntainterventiona, johon sisältyi säännöllinen ohjattu taukoliikunta 2 kertaa viikossa ja omatoimisen taukoliikunnan ohjeistus. Intervention alussa ja lopussa työntekijät täyttivät kyselyn sekä osallistuivat samanlaisina pysyviin mittauksiin.
Saaduissa tuloksissa kävi ilmi, että varastotyöntekijöiden lihastasapainotuloksissa oli suuria yksilöllisiä eroja, mutta keskiarvo jäi viitearvojen sisälle. Tässä tutkimuksessa käytetyllä taukoliikuntaohjelmalla saatiin positiivisia vaikutuksia interventiojakson aikana puristusvoimaan sekä alaselän että hartiaseudun liikkuvuuteen. Suurin osa varastotyöntekijöistä koki niska-hartiaseudun kipujensa vähentyneen ja melkein puolet koki alaselän kipuoireilun vähentyneen taukoliikunnan avulla. Tulokset ovat yleistettävissä varaosakeskuksien varastotyöntekijöihin.
Jatkotutkimusaiheita voisivat olla esimerkiksi vastaavanlaisen tutkimuksen toteuttaminen eri ammattikunnille tai isommalle varastotyöntekijöistä koostuvalle joukolle, jolloin tuloksien yleistettävyyttä voitaisiin tarkentaa. Tutkimuksen konseptia voitaisiin myös supistaa ja tutkia miten pelkästään liikkuvuusharjoittelua sisältävä taukoliikunta vaikuttaa varastotyöntekijöihin. Yksi hyödyllisistä tutkimuksista liikunta-alan ihmisille voisi olla ohjatun ja omatoimisen taukoliikunnan vaikuttavuus verrokkiryhmien välillä.